Document ID: 32011R0213

KOMISJONI MÄÄRUS (EL) nr 213/2011,
3. märts 2011,
millega muudetakse Euroopa Parlamendi ja nõukogu direktiivi 2005/36/EÜ (kutsekvalifikatsioonide tunnustamise kohta) II ja V lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta), (1) eriti selle artikli 11 teist lõiku ja artikli 26 teist lõiku,
ning arvestades järgmist:
(1)
Austria on palunud lisada direktiivi 2005/36/EÜ II lisasse kümme tervishoiuga seotud koolitusprogrammi. Neid koolitusprogramme reguleerivad tervishoiu ja õendusega seotud eriülesandeid käsitlev määrus (Health Care and Nursing Special Task Ordinance (GuK-SV BGBl II No 452/2005)) ning tervishoiu ja õendusega seotud õpetamis- ja juhtimisalaseid ülesandeid käsitlev määrus (Health Care and Nursing Teaching and Management Duties Ordinance (GuK-LFV BGBl II No 453/2005)).
(2)
Kuna kõnealused Austria koolitusprogrammid on võrdväärsed direktiivi 2005/36/EÜ artikli 11 punkti c alapunktis i sätestatud programmidega, tagavad võrreldava kutsealase standardi ning valmistavad koolitatavat ette kohustusteks ja funktsioonideks võrdväärsel tasemel, on õigustatud nende koolitusprogrammide lisamine artikli 11 punkti c alapunkti ii alusel direktiivi 2005/36/EÜ II lisasse.
(3)
Portugal on esitanud põhjendatud taotluse lisada direktiivi 2005/36/EÜ V lisa punkti 5.1.3 eriarstiõpe meditsiinilise onkoloogia erialal.
(4)
Meditsiiniline onkoloogia tegeleb vähi süsteemse raviga. Vähihaigete ravi on viimastel aastakümnetel tänu teaduse arengule oluliselt muutunud. Meditsiinilise onkoloogia alane eriarstiõpe ei ole direktiivi 2005/36/EÜ V lisa punktis 5.1.3 loetletud. Siiski on meditsiiniline onkoloogia arenenud iseseisvaks ja teistest eristuvaks eriarstiõppeks rohkem kui kahes viiendikus liikmesriikides, mis õigustab kõnealuse õppe lisamist direktiivi 2005/36/EÜ V lisa punkti 5.1.3.
(5)
Selleks et tagada eriarstiõppe piisavalt kõrge tase, peaks meditsiinilise onkoloogia alane eriarstikursus kõnealuse eriala automaatseks tunnustamiseks kestma vähemalt viis aastat.
(6)
Prantsusmaa on esitanud põhjendatud taotluse lisada direktiivi 2005/36/EÜ V lisa punkti 5.1.3 eriarstiõpe meditsiinigeneetika erialal.
(7)
Meditsiinigeneetika on eriala, mis keskendub geneetika kiire arengu saavutustele ja nende kasutamisele mitmes spetsialiseeritud valdkonnas, näiteks onkoloogia, looteuuringud, pediaatria ja kroonilised haigused. Meditsiinigeneetika mängib üha olulisemat rolli paljude haiguste avastamises ja ennetamises. Meditsiinigeneetika-alane eriarstiõpe ei ole direktiivi 2005/36/EÜ V lisa punktis 5.1.3 loetletud. Siiski on meditsiinigeneetika välja arenenud iseseisvaks ja teistest eristuvaks eriarstiõppeks rohkem kui kahes viiendikus liikmesriikides, mis õigustab kõnealuse õppe lisamist direktiivi 2005/36/EÜ V lisa punkti 5.1.3.
(8)
Selleks et tagada eriarstiõppe piisavalt kõrge tase, peaks meditsiinigeneetika-alane eriarstikursus kõnealuse eriala automaatseks tunnustamiseks kestma vähemalt neli aastat.
(9)
Seetõttu tuleks direktiivi 2005/36/EÜ vastavalt muuta.
(10)
Käesoleva määrusega ettenähtud meetmed on kooskõlas kutsekvalifikatsioonide tunnustamise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2005/36/EÜ II ja V lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. märts 2011

Labels: 0
9